**Құрметті Альберт Павлович!**

**Қадірлі әріптестер!**

Бүгінгі Үкімет сағатында көтеріліп отырған тақырып, мемлекетіміз үшін аса өзекті мәселенің бірі.

Өйткені соңғы екі жылда Қазақстан аумағында екі өте ірі орман өрті болды. 2022 жылы Қостанай облысының аумағында орын алған өрт 40 мың гектарға жуық орман аумағын құртса, өткен жылы Абай облысында болған өрт 63 мың гектар орман алқабын жойды.

Өткен жылдың қыркүйек айында Мемлекет басшысыэкология министріне **ведомстволық бағынысты ұйымдардың материалдық-техникалық базасын жақсарту және ұлттық парктерде орман өрттерінің ошақтарын ерте анықтау жүйелерін тездетіп енгізу, сондай-ақ орман шаруашылығы қызметкерлерінің біліктілігін арттыру бойынша жүйелі шаралар қабылдау** жөнінде тапсырмалар берген болатын.

Бүгінгі баяндамалардан Президенттің тапсырмаларын орындау бойынша жұмыстар басталғанын көріп отырмыз. Алайда осындай ахуалға алып келген кейбір жүйелі мәселелер толық шешімін таптыды деп айту қиын. Егер оларды түзетуді қазір қолға алмасақ, алдағы уақытта өрттердің қайталануы әбден мүмкін. Өйткені, алдағы жаз айлары қатты ыстық болады деп болжануда, сондықтан дайындықты қазірден бастауымыз керек.

**Бірінші.** Өртке қарсы күресудің әлемдік озық тәжірибелері көрсетіп отырғандай, **өрттің шығуын** **ерте анықтау және оған шұғыл ден қою,** өртті жедел әрі уақтылы сөндірудің бірден-бір мүмкіндігі болып табылады.

Үкімет сағатына дайындық аясында Комитетіміздің бір топ депутаттары болып тәулік бойы орманды автоматты режимде бақылайтын орман өрттерін ерте анықтау жүйесімен танысу үшін Бурабай ұлттық паркіне барып қайттық. Жүйені енгізу соңғы 3 жылда (2020-2022жж.) өрттер ауқымын 4 есеге (84,4 гектардан 20,4 гектарға дейін), өрт ошақтарына шұғыл ден қою уақытын 3 есеге (30 минуттан 10 минутқа дейін) төмендетуге мүмкіндік берген.

Солтүстік Қазақстан және Қостанай облыстарының орман мекемелерінде бейнебақылау жүйесі бар, бірақ оларды заманауи талапқа сай жетілдіру керек. Өкінішке орай, бұл жүйе барлық ормандарда енгізілмеген.

Ағымдағы жылы «Семей орманы» қорығы аумағында өртті ерте анықтау жүйесін енгізу үшін қажет 4,1 млрд. теңге қолдау таппай отыр. Бұл жөнінде жаңа экология министрі де айтты. Жаңа Үкімет бұл мәселеге қолдау білдіріп, ал, тиісті министрліктер мен әкімдіктер осындай жүйені өңірлерде енгізу үшін барлық мүмкіндіктерді қарастыруы қажет.

Сонымен қатар, экология министрлігі ормандағы жағдайды бақылау үшін Аэроғарыш комитетімен бірлесіп, **термалды** (ауа температурасы жоғары) **нүктелерді анықтау бойынша ғарыштық мониторингті** әзірлеу және жүргізу керек, бұл өрттерді сөндіру жөніндегі тиісті шараларды жедел қабылдауға мүмкіндік береді.

**Екінші.** Ормандарда өрт қауіпсіздігін қамтамасыз етуде анықталған жүйелі кемшіліктер қатарында орман шаруашылықтарын материалдық-техникалық жағынан қамтамасыз ету әлі де өзекті болып отыр және шұғыл шешуді қажет етеді. Бүгінгі көрмеде ұсынылған ақпарат бойынша біз өрт сөндіру арнайы көліктерінің паркі мен орман шаруашылықтары жабдықтарының сын көтермейтініне көз жеткіздік. Абай облысында болған өрттің талдауы көрсеткендей, арнайы техникалар өрт орнына жете алмады. Өйткені техника паркі өткен ғасырдың 70-80 жылдары шығарылған көліктерден құралған, материалдық-техникалық база ішінара болса да жаңартылмаған. Осының салдарынан 2023 жылы орын алған өртті дер кезінде ауыздықтауға қорық дайын болмай шықты.

Прокуратураның мәліметі бойынша Шығыс Қазақстан облысының орман шаруашылықтарын жабдықтау 40% деңгейінде. Қазіргі таңда 6,8 миллиард теңге қажет ететін 2260 өрт сөндіруге арналған техника мен жабдықтар қажет, 44 өрт сөндіру бекетінің 5-уі техниканың бұзылуына байланысты жұмыс жасамай тұр.

Орман өрттерін, ағаштарды заңсыз кесу мен браконьерлік фактілерін анықтау мақсатында ормандарды бақылау күзеті үшін пилотсыз ұшу аппараттарын жаппай пайдалануды енгізу қажет. Қазіргі кезде осындай аппараттардың қолданыла бастағанын бүгінгі көрмеден көрдік, бірақ олардың саны тым аз.

Пилотсыз ұшу аппараттарын қолдану бақылау күзеті үшін тікұшақтарды пайдалануды және олардың ұшу сағаттарын азайтуға мүмкіндік береді және тікұшақтарды көбінесе өрт сөндіру үшін пайдаланған дұрыс.

«Ертіс орманы» және «Семей орманы» орман **қорықтарының таспалы ормандарында** найзағай жарқыншақтарынан туындайтын өрттердің санын азайтуға мүмкіндік беретін найзағай тартқыштарды орнату маңызды рөл атқарады. Найзағай тартқыштарды орнату үшін олардың қажетті саны мен орнату орындарын анықтау жөніндегі тиісті жұмыстарды жүргізу қажет.

**Құрметті әріптестер және қатысушылар!**

Енді кейбір нақты сандарға тоқталсам. Соңғы екі жылдағы екі ірі өрттен **келген залалдардың сомасы 182 миллиард теңгені құраған және** **100 мың гектардан астам орман жойылды.**

Орманды қалпына келтіруге кемі шамамен **20-30 жылдай** уақыт кетеді. Ал, осы іс-шараларға ірілендірілген есептеулер бойынша **150,9 миллиард теңге** **қажет болады**. **Яғни жалпы шығын шамамен 384 миллиард теңгені құрап отыр.**

Ал, азаматтық қорғау саласындағы бірінші кезектегі шаралардың 2023-2027 жылдарға арналған кешенді жоспарына сәйкес республиканың барлық орман шаруашылықтарын материалдық-техникалық жағынан қамтамасыз ету үшін **68 миллиард** **теңге** қажет екен.

«**Сараң екі рет төлейді**» деген сөз бар. Жалпы **шығын қажетті сомадан бес жарым есе асып тұр.** Үкімет қажетті соманы тез арада шешіп, бүкіл материалдық-техникалық базаны жаңалап алғаны тиімді емес пе? Бұл мемлекет үшін де, табиғат үшін де пайдалы боламақ.

**Үшінші.** Орман заңнамасының сақталуына мемлекеттік бақылауды жүзеге асыратын Орман шаруашылығы комитетінің жұмысы да көңілден шықпай отыр. Соңғы 2 жылда табиғатты қорғау мекемелерінің объектілерінде 80-нен астам тексеру жоспарланғанымен, **тек 1 ғана тексеру** жүргізілген *(«Қостанай облысы әкімдігінің Табиғи ресурстар басқармасы» ММ*). Басқаша айтқанда, Комитет республика өңірлеріндегі нақты ахуалдан және нақты мәселелерден **хабарсыз** деуге болады.

Бұл кешенді тексеру жоспарларын жасау кезінде Комитет басшылығының **өзекті әрі маңызды мәселелерді ескермейтінін және осы салада қалыптасқан жағдайдан бейхабар екенін көрсетіп отыр.**

**Төртінші.** Орман мекемелерінде кадрлардың жетіспеушілігі орын алып отыр. Мысалы Шығыс Қазақстан облысының 13 орман шаруашылығында 747 орманшы қызмет атқарады, бұл нормативтің 70%. Бір орманшының қамтитын аумағы 3 мың гектардай. Жүктеме үлкен. Бұдан басқа жалақы мен әлеуметтік қолдау сұрақтары, орман мекемелерінің қызметкерлерін орман өрттерін сөндіру тактикасы мен тәсілдеріне оқыту, сондай-ақ қауіпсіздік техникасын сақтау бойынша сапалы даярлау жүйесінің болмауы өзекті мәселелердің бірі болып отыр. Жоғары оқу орындарында «орман ісі» мамандығы бойынша гранттар санын арттыру және Төтенше жағдайлар министрлігі оқу орталықтарының базасында орман өрттерін сөндіру станцияларының қызметкерлерін оқыту мен үйретуді қолға алу қажет.

Орман өрттерін болғызбау және оған қарсы күрестің заманауи әрі тиімді шаралары қолданылатын елдермен ынтымақтастық орната отырып, олардың тәжірибесін зерделеу және қолдану қажет. Бұл – Түркия, Оңтүстік Корея, Канада, Балтық елдері және басқалар.

Сондай-ақ, «Болашақ» бағдарламасы аясында орман саласы мамандықтары бойынша жоғарыда аталған елдерге жастармызды оқуға жіберу қажет. Біздегі ақпаратқа сәйкес «Болашақ» бағдарламасы аясында бірде бір орман шаруашылығы маманы даярланбаған.

**Бесінші.** Орман саласын дамытуға ғылымның іс жүзінде толық қатыспай отырғаны анық. Қазақстанда орман шаруашылығы саласындағы жалғыз ғылыми-зерттеу институты бар, ол – Ә.Н. Бөкейхан атындағы Қазақ орман шаруашылығы және агроорманмелиорация ғылыми-зерттеу институты. Институт орман өртін алдын алу, өртенген орманды қалпына келтіру бағытында ғылыми-зерттеу жұмыстарын қарқынды қолға алу қажет. Шетелдің ғылыми орталықтармен де байланыс орнатып, бірлесіп жұмыс жасауда өзекті мәселеле.

Тиісті мемлекеттік органдар **климаттық технологиялардың мүмкіндіктерін зерделеп,** олардыөрт қаупі жоғары орман алқаптарында жаңбыр жаудыруға пайдалану мәселесін қарастырған жөн.

**Алтыншы.** Орман аумақтарын өртке қарсы жабдықтауда орман ішіндегі инфрақұрылымды жаңалау және салу басты рөл атқаратынын да атап айтқым келеді. Орман ішіндегі жолдарды дамыту схемасы мен жоспарын әзірлеу қажет, бұл айрықша ауа-райы мен орман өрттері кезінде ормандағы өрт ошақтарына тез жетуді жеңілдетеді.

Сонымен қатар, өрттерді оқшаулау нүктелері туралы ақпаратты беру кезіндегі үлкен мәселе – орман шаруашылығы аумағында сапалы ұялы байланыс пен интернеттің болмауы. Орман шаруашылығы аумақтарында мобильді байланыспен және интернетпен қамту аймақтарын кеңейту қажет, сондай-ақ отандық IT мамандарды тарта отырып, қымбат емес, өзімізде шығарылған **мобильді және тиімді хабарлау жүйелерін әзірлеу** керек.

Бұл өрт ошақтарын бастапқы анықтау кезінде тиімді әрекет етуге және орман өрттерін мониторингілеу мен сөндіру барысында барлық қызметтердің өзара іс-қимылын арттыруға мүмкіндік береді.

**Жетінші.** Бәрімізге белгілі Президентіміз Қасым-Жомарт Кемелұлы Токаевтың 2020 жылдан бастап 5 жыл ішінде орман қорында 2 миллиардтан астам және елді мекендерде 15 миллион ағашты отырғызу жөнінде тапсырмасы бар. Күні кеше Үкіметтің кеңейтілген отырысында да көгалдандыру мәселесін Үкімет пен әкімдерге тағы да тапсырды.

Экология және табиғи ресурстар министрлігінің ақпаратына сәйкес 2024 жылдың басына қарай 725,4 миллиона ағаш отырғызылған. Кейбір әкімдіктер отырғызу материалдарының жоқтығынан, отырғызу жоспарын орындамай отыр, яғни тиісті питомниктердің жоқтығынан отырғызылатын көшеттік материал жетіспей жатыр.

Мысалы Павлодар облысындағы үш орман шаруашылығында бірде бір питомник жоқ. Мұндай жағдай батыстағы облыстарда да орын алып отыр. Қостанай облысында көшеттік материалдармен қамту 50-60% ғана.

Ал қазір әкімдіктер отырғызу материалдарын шетелден алуды жоспарлауда, тіпті сатып алып жүр. **Отандық бизнесті дамытуға ақша жоқ, бірақ сырт елдерден көшет сатып алып, шетелдік бизнесті қолдауға ақша бар!** Нағыз мемлекет мүддесіне қарсы схема! Прокуратура мен Антикорр қайда қарап отыр?! Әлде олар «крыша» болып жүр ме?!

Сонымен қатар отырғызылатын материалдар өрттен зардап шеккен ормандарды қайта қалпына келтіруге де қажет. Көгалдандыру материалдарының айқын тапшылығы жағдайында жеке отандық орман шаруашылығы институтын дамыту және қолдау бойынша пәрменді шаралар қабылдау бүгінгі таңда өте маңызды болып отыр. Қазіргі таңда 218 мемлекеттік және бар болғаны 29 жекеменшік питомниктер көшеттерді дайындаумен айналысады екен.

Жеке орман шаруашылығын дамытуды белсенді енгізуіміз қажет. Ол үшін мемлекет тарапынын нақты қолдау механизмін енгізу өте өзекті. Аталған институтты енгізу орман алқаптарын ұлғайтуға ықпал етіп, питомниктер пайда болып орман бизнесін дамытуға серпін береді. Ауыл тұрғындары үшін жаңа жұмыс орындары ашылады, көгалдандыру жұмыстары қажетті материалдармен қамтамасыз етіледі және экологиялық ахуал жақсара түседі.

Мысалы, бізді Финляндия тәжірибесі қызықтырып отыр. **Финляндияда орман қорының шамамен 60%-ы** **жеке меншікте,** яғни иелері өз ормандарын мұқият қадағалайды деген сөз. Олар мемлекеттік органдармен, ғалымдармен бірлесіп ормандарды сақтау, қорғау және дамыту ғылыми-практикалық жұмыстарын жүргізіп, барлық мәліметтер қамтылған орманның егжей-тегжейлі картасын жасауына жәрдемдеседі. Сонымен қатар, ағаштар және ауа-райы туралы деректер негізінде өрттің өршуін бағалауға мүмкіндік беретін болжамдық модель жасалған.

Ал ең бастысы – Финляндияда орман қорын сақтау тәсілі өте жақсы дамыған. Бұл елде ауыл шаруашылығы мен орман шаруашылығында оттың қандай да бір түрін, кез келген ауа-райында орманда белгіленген орындардан тыс жерде от жағуға тыйым салынған. Орманда от жағуға арналған арнайы орындар белгіленіп, тиісінше жабдықталған. Орман өрті шыққан әрбір жағдай мұқият тергеп-тексеріледі. Бізде де мұндай тыйым салу бар, бірақ біздің азаматтарымыздың санасында **өрт қауіпсіздігінің мәдениеті мен тиісті жауапкершілігі қалыптаспаған**. Мемлекеттік органдар осы бағытта да жұмыстар жүргізуге тиіс.

Сонымен қатар, орман шаруашылықтарының өзін-өзі ақтауға ішінара көшуі мәселесін пысықтау қажет. Бұл орман шаруашылықтарының ағаш өңдеу, қосалқы шаруашылықтар ашу жөніндегі қызметін жүзеге асыру мүмкіндіктерін кеңейтетін болады.

**Сегізінші.** Ағаш материалдарының айналымын бақылауды күшейту мақсатында ағаш өнімдерін электрондық таңбалауды енгізу қажет. Бұл сүректің көлеңкелі айналымының жолын кесуге мүмкіндік береді, сүректі тасымалдау неғұрлым ашық болады.

Егер бұл ұсыныс заңнамаға өзгерістер мен толықтырулар енгізуді қажет ететін болса, Мәжіліс депутаттары қолдауға және осы жұмысқа белсенді түрде араласуға дайын.

**Тоғызыншы.** Орман шаруашылығын басқаруда бірыңғай тәсілдің жоқтығын да атап өткім келеді. Бүгінгі күні орман шаруашылығын басқаруға байланысты екі деңгейлі жүйе жұмыс істейді - **республикалық (ұлттық)** және **жергілікті (облыстық).** Бұл өз кезегінде Министрлік пен жергілікті атқарушы органдар тарапынан көптеген практикалық кемшіліктер мен бұзушылықтарға, ведомстволық, сатылы басшылық ету мен бақылаудың болмауына, өрт және заңсыз ағаш кесу түріндегі сыртқы факторлардың осы салаға теріс әсерінің ұлғаюына алып келеді.

2002 жылы **122 орман шаруашылығы мекемесі, яғни Қазақстан орман алқабының 75%** жергілікті атқарушы органдардың құзыретіне берілген**.** Бұл ретте республикалық бюджетке түсетін жүктемені азайту және жергілікті бюджет қаражаты есебінен аталған орман шаруашылықтарын дамыту көзделген болатын. Алайда, тәжірибе көрсетіп отырғандай, өткен 22 жыл ішінде орман мекемелері **тиісті деңгейде дамымады**.

Өкінішке орай, оларды жергілікті бюджеттен қаржыландыру **қалдық қағидаты (остаточный принцип) бойынша** жүзеге асырылуда, өйткені облыс бюджеттерінде әлеуметтік және тұрғын үй-коммуналдық шаруашылық мәселелері басымдыққа ие. Барлық орман шаруашылықтарын Экология және табиғи ресурстар министрлігінің қарамағына беру мәселесін қарастыру қажет.

Сөзімнің соңында тағы бір мәселеге тоқталсам. Қазіргі кезде Қазақстанда орман шаруашылығын дамыту және сақтау мәселелерін қамтитын мемлекеттік стратегиялық құжаттың жоқ екенін атап өткім келеді. Орман кодексінің 8-бабының 1) тармақшасында Қазақстан Республикасы Үкіметінің **орман саясатының негізгі бағыттарын** әзірлеу жөніндегі құзыреті көзделген. Алайда, осы норма қабылданған кезден бастап **ол әлі іске асырылған жоқ**. **Ұзақ мерзімді перспективаға арналған стратегиялық құжат түріндегі мемлекеттік орман саясаты әзірленіп, бекітілмеген**. Сонымен қатар министрліктің де, орман шаруашылығы және жануарлар дүниесі комитетінің де басшыларының жиі ауысуы елімізде орман шаруашылығын басқарудың жүйесіздігіне және орман шаруашылығын дамыту ісінде бірыңғай мемлекеттік ұстанымның болмауына әкелді.

Ең бастысы – азаматтарымыздың қоғамдық санасында өрт қауіпсіздігінің мәдениеті мен тиісті жауапкершілікті қалыптастыру қажет. Сонда ғана орман өртімен күресу жеңілдемек.

Айтылған ұсыныстардың барлығы осы Үкімет сағатының қорытындысы бойынша қабылданатын ұсынымдарға енгізілді.

**Назарларыңызға рахмет.**